  Майя Бывальцева Россилэсь сборнойзэ Рио-де-Жанейроын Паралимпи шудонъёслэсь палэнтыса, Калыккуспо паралимпи комитетын туж янгышазы. Сыӵе пумкылъянэн соос вань адямиослы урод каризы. Иворъёсъя «Удмуртия» агентстволэн корреспондентэзлы сыӵе мылкыдзэ вераз Удмуртиысь Паралимпи комитетлэн кивалтӥсез Виктор Кузнецов. «Со умой ӧвӧл Калыккуспо паралимпи комитетлы но, милям пиналъёслы но, мыным но. Вань адямиослы соос алама каризы сыӵе решениен. Нокыӵе янгышатон но уг сёто, мар каризы соос (спортсменъёс — ред.)… но команда уг мыны. Мон вань пиналъёсты тодӥсько, кызьы соос кутскизы шудыны, куасэн бызьылыны, следж-хокеен, футболэн шудыны. Кин ке, шуом, висьыны кутске ке, нош со эмъюм допингъя программае сюремын ке, Россилэн сборнойысьтыз эмчиос нокинлы но, номыр но юри уз сётэ. Кылсярысь, Владик (Владислав Лекомцев — Паралимпи чемпион — ред.) доры кык пол ветлӥзы дораз (Алнаш ёросысь Блатгуртэ — ред.) допинг-контролен, басьтӥзы вирзэ. Нокин но отын ӧй вал: мон но ӧй вал, спортъя министр но ӧй вал. Соос вуизы ӵукна 8 часэ, Владиклэсь басьтӥзы, кошкизы. А мар сэре каризы соин? <…> Офицеръёс ВАДА-ысь (допинген нюръяськонъя дунневыл комитетысь — ред.) вуизы: немец но эшшо кыӵе ке адями постсоветской пространствоысь. Ӟуч сямен но умой уг верасько, мар соос каризы? Нош Владик дораз ӧй ке луысал?», — сюэмшугъяськемзэ вераз Виктор Кузнецов. Сӧсыр муртъёс ялан эмъяськоно луо. Нош спортсменъёс котькуд вамышсэс гожтыны кулэ: мар но ку вал, кыӵе эмъюмъёс кутэмын. «Операция наркоз улын лэсьто, нош со допинг лыдъяське. Сое гожъяны кулэ, эмчиослы кулэ вераны. Куддыр ӝог эмъюрттэт сётӥсьёсты ӧтёно луылэ. Огшоры эмчиос уг тодо ук, кыӵе эмъюм допинг пӧлы пыре, кыӵеез уг пыры. Тани «Милдронат», со аптекаын вузаське, мын но басьты. Но «Милдронат» со ик «Мельдоний» шуиське, со эшшо 20 яке 25 эмъюме пыре. Пиналъёслэсь кӧня пробаос басьтӥзы, номыриз но ӧй вал. Али шуо 35 кыӵе ке но проба ышем. Нош кин янгыш, Владик, Володя янгыш, Женя янгыш? Тынысьтыд вирдэ басьтӥзы, кошкизы. Сэре верало, «Эшшо одӥг пол кулэ басьтыны» малы? «Ыштӥмы». Со гуртысь кыӵе ке эмъяськонииын быгато ыштыны (мынам соос сярысь номыр уродзэ вераме уг поты), но татын дунневыл ассоциация! Нош соослэн ышиз. Кин отын янгыш? Иське со огазеяськонэз улляны кулэ! Иське сыӵе адямиос отын ужало», — вераз Удмуртиысь Паралимпи комитетлэн кивалтӥсез. Виктор Кузнецовлэн верамезъя, Россилэсь сборнойзэ Паралимпи шудонъёслэсь палэнтон сярысь пуктэт кутӥсьёс, уг тодо, кыӵе секыт сӧсырмем адямиослы ужаны, «изьыны но куддыр секыт луэ — фантомной висёнъёс кылдо». «Людвиг Гуттманлы — Паралимпи шудонъёслы кутскон сётӥсьлы — сопал дуннеын но али туж секыт, дыр, Паралимпи движение политикаез пыртӥзы шуыса… Отын ведь валтӥсез — реабилитация: пиналъёс шудо, бызьыло, шумпото. Калыккуспо паралимпи комитетлы девиз ӵектоно: вала, кылэ, адӟе Нош али отын, лэся, уг кыло, уг адӟо, уг валало номыр но», — вераз Виктор Кузнецов но пусйиз, номыр шоры учкытэк, тренировкаос дугдытэмын уз луэ. Тодэ вайытом, 22-тӥ гудырикошконэ Спортъя арбитраж суд Россиысь паралимпи комитетлэсь Калыккуспо парарлимпи комитетлэн асьме кунысь спортсменъёсты Паралимпиаде лэзёнтэм сярысь пуктэтзлы пумит исксэ палэнтӥз. Рио-де-Жанейрое мыныны кулэ вал Удмуртиысь но куинь атлетъёс: велосипедистъёс Сергей Пудов но Арслан Гильмутдинов, ӝоквыл теннисэн шудӥсь Надежда Пушпашева. 25-тӥ гудырикошконэ Олимпи шудонъёслэн призёръёсыныз Кремльын пумиськыкуз Росислэн азьмуртэз Владимир Путин вераз: Рио-де-Жанейрое шудонъёсы шедьымтэ паралимпиецъёс понна Россиын нимысьтыз ӵошатсконъёс ортчытозы. Тегъёс: Спорт Удмуртия Россия сӧсыръёс ВладиславЛекомцев ВикторКузнецов  